b'\n_START_ARTICLE_\nGrad Haut-K\xc5\x93nigsbourg\n_START_SECTION_\nZgodovina\n_START_PARAGRAPH_\nSkala Buntsandstein (pisan in barvan pe\xc5\xa1\xc4\x8denjak) je bila prvi\xc4\x8d omenjena kot Stophanberch (Staufenberg) leta 774 v dokumentu, ki ga je izdal frankovski kralj Karel Veliki. Ponovna omemba je iz leta 854, ko je bil v posesti francoskega samostana svetega Dionizija in del samostana.\n_START_SECTION_\nSrednji vek\n_START_PARAGRAPH_\nNi znano, kdaj je bil zgrajen prvi grad; Burg Staufen je dokumentiran v letu 1147, ko so se menihi prito\xc5\xbeili kralju Ludviku VII. zaradi nezakonite zasedbe Hohenstaufna, vojvode Friderika II. \xc5\xa0vabskega. Ker je bil Friderikov mlaj\xc5\xa1i brat Konrad III. sveti rimski cesar od leta 1138, nasledil ga je Friderikov sin Friderik I. Barbarosa leta 1152, je bil od leta 1192 grad imenovan Kinzburg (K\xc3\xb6nigsburg \xe2\x80\x93 kraljevi grad)._NEWLINE_Na za\xc4\x8detku 13. stoletja je utrdba pre\xc5\xa1la z dru\xc5\xbeine Hohenstaufen (tudi Staufen) na lorenske vojvode, ki so ga zaupali lokalni vite\xc5\xa1ki dru\xc5\xbeini Rathsamhausen in gospodi Hohenstein, ki so imeli grad do 15. stoletja. Ker pa so ve\xc4\x8d roparskim baronom dovolili, da so ga uporabljali za skrivali\xc5\xa1\xc4\x8de, je njihovo obna\xc5\xa1anje razjezilo sosednje mogo\xc4\x8dnike; leta 1454 ga je zasedel pfal\xc5\xa1ki volilni knez Friderik I. in leta 1462 so ga za\xc5\xbegale enotne sile mest Colmar, Strasbourg in Basel._NEWLINE_Leta 1479 je habsbur\xc5\xa1ki cesar Friderik III. dodelil ru\xc5\xa1evine v fevd grofom Thierstein, ki so ga obnovili, tako da je imel obrambni sistem, primeren za novo oro\xc5\xbeje tistega \xc4\x8dasa, topni\xc5\xa1tvo. Ko so leta 1517 izumrli, je grad ponovno dobil habsbur\xc5\xa1ki cesar, tokrat Maksimilijan I. Leta 1633, ko je bila tridesetletna vojna in so si nasprotovali katoli\xc4\x8dani in protestanti, so cesarski grad napadle protestantske \xc5\xa1vedske sile. Po 52-dnevnem obleganju je grad po\xc5\xbegala in izropala \xc5\xa1vedska vojska. Nekaj sto let je ostal neuporabljen in ru\xc5\xa1evine je prerasel gozd. Razli\xc4\x8dni romanti\xc4\x8dni pesniki in umetniki so v njem dobili navdih.\n_START_SECTION_\nObnova\n_START_PARAGRAPH_\nV obdobju francoskega cesarstva leta 1862 so bile ru\xc5\xa1evine na seznamu kot zgodovinski spomenik in jih je kupilo okro\xc5\xbeje Selestat (Schlettstadt) tri leta pozneje. Ko je po francosko-pruski vojni leta 1870/71 regija postala del nem\xc5\xa1kega cesarskega ozemlja Alzacije in Lorene, so leta 1899 dr\xc5\xbeavljani dodelili ostanke gradu nem\xc5\xa1kemu cesarju Viljemu II., ki je \xc5\xbeelel ustvariti grad z lastnostmi srednjeve\xc5\xa1kega obdobja v Alzaciji in na splo\xc5\xa1no nem\xc5\xa1ke civilizacije, ki se razteza od Hohk\xc3\xb6nigsburga na zahodu do (prav tako obnovljen) gradu Marienburg na vzhodu. Prav tako je upal, da bo okrepil vezi Alza\xc4\x8danov z Nem\xc4\x8dijo, saj so bili \xc5\xa1ele pred kratkim vklju\xc4\x8deni v novoustanovljeno nem\xc5\xa1ko cesarstvo. Upravljanje obnove utrdbe so zaupali arhitektu Bodu Ebhardtu, ki se je ukvarjal z obnovami srednjeve\xc5\xa1kih gradov. Delo je potekalo od leta 1900 do leta 1908. 13. maja 1908 je bil obnovljeni Hohk\xc3\xb6nigsburg odprt v prisotnosti cesarja. Po slovesnosti ob zapleteni zgodovinski obnovi je po hudem nalivu vstopil v grad._NEWLINE_Ebhartov cilj je bil, da grad obnovi tako, da bo \xc4\x8dim bolj podoben gradu, kakr\xc5\xa1en je bil na predve\xc4\x8der tridesetletne vojne. Zana\xc5\xa1al se je na zgodovinska poro\xc4\x8dila, v\xc4\x8dasih je imel premalo podatkov in je moral improvizirati nekatere dele trdnjave. Na primer bivalno-obrambni stolp je pribli\xc5\xbeno 14 metrov previsok. Viljem II., ki je redno obiskoval gradbi\xc5\xa1\xc4\x8de po posebej zgrajeni \xc5\xbeelezni\xc5\xa1ki postaji v bli\xc5\xbeini Saint-Hippolyta, je tudi spodbujal spremembe, ki so poudarile romanti\xc4\x8dno nostalgijo na germansko civilizacijo. Glavna jedilnica ima na primer vi\xc5\xa1ji strop, kot ga je imela v preteklosti, poudarjena je povezava med dru\xc5\xbeino Hohenzollern in habsbur\xc5\xa1kimi vladarji Svetega rimskega cesarstva. Cesar je \xc5\xbeelel uzakoniti dinastijo Hohenzollern na \xc4\x8delu drugega cesarstva in sebi zagotoviti primernega dedi\xc4\x8da, kot so plemeniti Staufovci in Habsbur\xc5\xbeani.\n_START_SECTION_\nGrad danes\n_START_PARAGRAPH_\nPo prvi svetovni vojni je francoska dr\xc5\xbeava leta 1919 po versajski mirovni pogodbi zaplenila grad. Od leta 2007 so prostori last departmaja Spodnji Ren. Leta 1993 je bil obnovljeni grad uradno dolo\xc4\x8den kot zgodovinsko mesto francoskega ministrstva za kulturo. Danes je ena najbolj znanih turisti\xc4\x8dnih znamenitosti v regiji._NEWLINE_Mnogo let so se v Franciji gradu posmehovali zaradi njegove povezave z nem\xc5\xa1kim cesarjem. Mnogi so menili, da ni ni\xc4\x8d ve\xc4\x8d kot pravlji\xc4\x8dni grad, podoben Neuschwansteinu. V zadnjih letih pa so \xc5\xa1tevilni zgodovinarji ugotovili, da je vsaj zanimiv, ker ka\xc5\xbee romanti\xc4\x8dne nacionalisti\xc4\x8dne ideje Viljema II.  in delo arhitekta,  \xc4\x8deprav ni povsem natan\xc4\x8dno obnovljen. Dejansko je Bodo Ebhardt pri obnovi strogo upo\xc5\xa1teval ostanke zidov, arhive in druge utrjene gradove, zgrajene v istem obdobju._NEWLINE_Deli filma La Grande Illusion (Velika iluzija) Jeana Renoirja leta 1937 so bili posneti na tem gradu.'